arnastofnun/IGC-2024 huggingface dataset:
Heiðveig Jóhannsdóttir: Sölustjóri, Grand Hóteli

Það hefur ekki farið fram hjá neinum að Grand Hótel hefur verið að reisa glæsilega fjórtán hæða viðbótarbyggingu við hótelið í Sigtúni. Um þessar mundir er verið að taka nýbygginguna í notkun. Heiðveig Jóhannsdóttir er sölustjóri hjá Grand Hóteli og er hennar svið að sjá um hvataferðir og ráðstefnusalina:

„Með stækkuninni verður mikil breyting á rekstri hótelsins og starfi mínu í leiðinni. Við erum að taka í notkun 209 herbergi í viðbót við þau 105 sem fyrir eru og þá fjölgar einnig fundarsölum. Starfsemin í heild eykst mikið og strax í júní er hótelið orðið fullbókað.“

Heiðveig byrjaði fyrir nokkrum árum hjá Reykjavik Hotels, sem rekur Grand Hótel, Hótel Reykjavík og Hótel Centrum og áður en hún flutti sig um set í Grand Hótel var hún móttökustjóri á Hótel Centrum í Aðalstræti. „Fyrir um það bil einu ári síðan bauðst mér starf sem sölustjóri á Grand Hóteli og hef verið í því starfi síðan. Síðustu mánuðina hefur vinnan hjá mér að mestu gengið út á að kynna hvað koma skal varðandi hótelið og það getur stundum verið erfitt að koma því á framfæri sem ekki er ennþá til, en það gekk allt framar vonum.“

Auk þess að hafa verið á kafi í markaðssetningu á hótelinu hefur mikið verið að gerast í einkalífinu hjá Heiðveigu. Hún gifti sig 5. maí Guðmundi Helga Finnbjarnarsyni, sölumanni hjá Toyota, og eru þau nýkomin úr brúðkaupsferð. „Við skelltum okkur til Spánar í tvær vikur, höfðum fundið stað á Costa Del Sol þar sem við gátum verið í ró og næði og slakað á og hlaðið batteríin fyrir komandi törn í vinnunni. Það verður því ekki mikið um frí í sumar hjá okkur, ætlum okkur þó að dvelja í sumarbústað í viku og fara af og til langar helgar í ferðalög innlands, en við höfum bæði gaman af að ferðast og þá helst á eigin vegum, svo erum við á hjóli og línuskautum. Ég bý á Nesveginum og er stutt að fara á göngustíginn við Ægissíðu.“

Heiðveig fór fljótt út á vinnumarkaðinn. „Segja má að ég hafi að mestu farið sjálfsmenntunarleiðina í það starf sem ég er í nú. Þegar ég hafði lokið grunnskólanámi fór ég til systur minnar í Noregi og dvaldi þar í hálft ár. Þegar ég kom heim skráði ég mig í ferðamálaskóla sem að ég best veit er löngu hættur, og þaðan lá leið mín til Bandaríkjanna í eitt ár þar sem ég var au pair.

Seinna fór ég aftur til Bandaríkjanna með þáverandi sambýlismanni mínum, sem var í námi, og var þar í fjögur ár. Þar stofnuðum við meðal annars ferðaskrifstofu. Í millitíðinni hafði ég farið í Viðskiptaskóla Nýherja sem þá hét og tók bókhaldsnám ásamt því að ég vann í prentsmiðju. Þegar ég kom ein heim frá Bandaríkjunum fór ég að vinna hjá Reykjavik Hotels, byrjaði á Grand Hóteli og er komin þangað aftur í spennandi og skemmtilegt starf.“
Rebekka Rán Samper: markaðsstjóri Háskólans á Bifröst

Háskólinn á Bifröst á rætur að rekja til Samvinnuskólans sem var stofnaður árið 1918 í Reykjavík. Á síðustu árum hefur uppbygging skólans verið hröð og ekki sér fyrir endann á henni.

Nemendafjöldi skólans hefur vaxið hratt eða úr um 120 nemendum árið 1998 í hátt á níunda hundrað nemenda í dag. Þar af eru rúmlega eitt hundrað í meistaranámi. Skólinn skiptist í fjórar námsdeildir; viðskiptadeild, lagadeild, félagsvísindadeild og frumgreinadeild.

Rebekka Rán Samper er markaðsstjóri Háskólans á Bifröst: „Starf mitt er skemmtilegt þar sem það er bæði mjög fjölbreytt og erilsamt, það spannar í raun allt sem tengist markaðs- og kynningarmálum Háskólans á Bifröst. Þetta er mikið tarnastarf þar sem sífellt er eitthvað skemmtilegt að gerast í skólanum, málþing, kynningar, auglýsingar, bæklingar, sérstakir dagar eins og útskriftir, meistaranámshelgar og Máttur kvenna.

Við vorum til dæmis að leggja lokahönd á skipulag dagskrárinnar sem við bjóðum upp á á Opna deginum, sem við höldum ár hvert á sumardaginn fyrsta. Þá erum við með skemmtun og veitingar handa allri fjölskyldunni til viðbótar við kynningu á því frábæra skólastarfi sem fram fer í háskólaþorpinu okkar á Bifröst.

Þetta tókst með miklum ágætum og 750 manns komu og kynntu sér starfsemi skólans.“ Rebekka Rán lauk meistaranámi sínu frá Universitat de Barcelona á Spáni og fluttist heim til Íslands 1997.

„Ég er nú loks aftur að reyna að ljúka við doktorsritgerðina mína, sem er hálfnuð, en ég tók létta U-beygju þegar ég fór í MBA-nám í millitíðinni. Annars styður þetta allt hvað annað. Ég er reyndar svo forvitin að eðlisfari að ég gæti alveg hugsað mér að vera eilífðarstúdent tæki einhver að sér að borga fyrir slíkt. Í mínum huga væri það góð vinna.“

Rebekka Rán segir áhugamálin vera lestur alls kyns bóka: „Bóklestur minn spannar hin furðulegustu efni. Einnig hef ég gríðarmikinn áhuga á listum, fer oft í leikhús og sæki myndlistarsýningar. Ég á einn son sem er að verða sjö ára og okkur þykir mjög gaman að gera hluti saman, ganga með labradorhundinn okkar hana Golu, veiða fisk á stöng, búa til einhverjar kynjaverur og segja sögur.“
Guðrún Soffía Björnsdóttir: forstöðumaður þjónustu- og markaðssviðs Lýsingar hf.

Lýsing hf. fagnaði 20 ára afmæli í fyrra og er í dag stærsta fyrirtækið á eignaleigumarkaði með öfluga starfsemi bæði á einstaklings- og fyrirtækjamarkaði. Guðrún Soffía Björnsdóttir er forstöðumaður þjónustu- og markaðssviðs:

„Segja má að sviðið sé nýtt að því leyti að nýtt þjónustuver sem fór í gang í lok apríl var sett undir svið sem áður hét markaðs- og þróunarsvið. Með þessum breytingum og stofnun þjónustuversins erum við að taka stórt skref í átt til enn betri þjónustu við sívaxandi hóp viðskiptavina Lýsingar sem telja nú tæplega 20 þúsund.

Starfið er gífurlega spennandi og fjölbreytilegt þar sem markaðsleg nálgun og snertifletir við viðskiptavini okkar og hina fjölmörgu samstarfsaðila falla undir mitt ábyrgðarsvið. Útlánasvið Lýsingar eru tvö, annars vegar einstaklingssvið og hins vegar fyrirtækjasvið.

Markaðsleg nálgun viðskiptavina þessara tveggja sviða er nokkuð frábrugðin og því starfa kynningarstjórar á hvoru sviði fyrir sig. Þar að auki stýri ég allri framleiðslu á kynningar- og auglýsingaefni fyrir Lýsingu og dreifingu á því hverju sinni, en þar hefur Birtingahúsið þó reynst haukur í horni.

Síðustu mánuði hefur mikið af mínum tíma farið í mótun þjónustuversins enda mikilvægt að rétt sé staðið að öllum undirbúningi ef útkoman á að vera sú sem ætlast er. Í byrjun munu fimm starfa í þjónustuverinu en með þessari breytingu mun upplýsingagjöf til viðskiptavina verða greiðari með það fyrir augum að þeir finni lausn í fyrsta símtali.“

Guðrún Soffía fór strax að loknu stúdentsprófi með eiginmanni sínum, Magnúsi Ívari Guðfinnssyni, til náms við Háskólann í Alabama: „Þar bjuggum við í fjögur ár. Þessi tími var mjög skemmtilegur í minningunni en það gerir manni að sjálfsögðu ekkert nema gott að flytjast til skemmri tíma af klakanum og sjá hvernig lífið gengur fyrir sig annars staðar. Magnús Ívar, eiginmaður minn, er framkvæmdastjóri hjá BPM ráðgjöf.

Sjálf held ég að ég verði að teljast frekar mikil fjölskyldumanneskja en það verður að segjast eins og er að svo til allur sá tími sem gefst frá vinnu fer í að hlúa að drengjunum okkar tveimur. Áhugamál okkar einskorðast því nokkuð við þá hluti sem allir í fjölskyldunni geta tekið þátt í, göngutúrar, kappleikir og útivera er eitthvað sem við reynum að eiga saman.

Við erum reyndar nýkomin úr frábæru ferðalagi. Fjölskyldan fór í aprílbyrjun til New York í tvo daga og síðan færðum við okkur suður á bóginn og áttum nokkra yndislega daga í Walt Disney Resort í Flórída. Við gistum á nýju Walt Disney hóteli og heimsóttum svo skemmtigarðana eftir því sem hentaði hverju sinni. Úr varð náttúrulega ógleymanleg fjölskylduferð sem verður lengi í minnum höfð.“
Gunnar Ingi Björnsson: markaðs- og vörustjóri Hátækni

Hátækni ehf. sérhæfir sig í sölu og þjónustu á fjarskiptatækjum, flatskjám, heimabíókerfum og ýmsum raftækjum og rekur einnig loftræstideild og verslun að Ármúla 26. Gunnar Ingi Björnsson er markaðs- og vörustjóri:

„Mitt starf felst meðal annars í samskiptum við erlenda birgja og aðila innanlands í sambandi við markaðsetningu á vörum okkar og auk þess vörustjórnun á innfluttum vörum. Það má segja að starfið sé nokkuð víðtækt þar sem ég sinni bæði sölu- og innflutningshliðinni og markaðsmálum, sem gefur mér góða innsýn í reksturinn frá ýmsum hliðum.

Að undanförnu höfum við verið að kynna nýtt hugbúnaðarsvið í fyrirtækinu þar sem við bjóðum þjónustu fyrir farsíma, ekki ósvipað því sem er í fartölvum, meðal annars að fá tölvupóstinn í símann, þannig að eigandinn geti sinnt öllu eins og hann væri í tölvunni á skrifstofunni.

Þetta nýja svið okkar býður upp á lausnir fyrir einstaklinga og fyrirtæki og þá skiptir ekki máli hver hugbúnaðurinn er. Við erum með lausnir fyrir allan hugbúnað og styðjum allar símtegundir, erum ekki bundnir við Nokia, sem við í mörg ár höfum verið að þjóna. Einn hluti starfs míns er að sjá um markaðsmálin í verslun okkar og þar höfum við verið að gera góða hluti að okkar mati.“

Áður en Gunnar Ingi hóf að starfa að markaðsmálum hafði hann unnið lengi innan raftækjabransans við sölu og innkaup, meðal annars með námi, og strax að loknu stúdentsprófi fór hann út á vinnumarkaðinn. Gunnar Ingi er fjölskyldumaður, sambýliskona hans er Lena Ýr Sveinbjörnsdóttir og eiga þau ellefu mánaða dreng: „Eins og gefur að skilja fer mikið af mínum frítíma í uppeldi þessa dagana og lítill tími fyrir áhugamálin.“

Áhugamál Gunnars í dag eru knattspyrna og golf: „Þegar ég segi knattspyrna þá á ég fyrst og fremst við Liverpool, sem ég fylgi í blíðu og stríðu. Annars var ég alltaf talinn með þeim sem höfðu óhefðbundin áhugamál og var eitt sinn í félagsskap um fljúgandi furðuhluti og geimverur. Áhugi minn á þeim málum, þó skemmtileg séu, hefur aðeins dofnað.

Ég þjálfaði lengi yngri flokka í fótbolta og handbolta, en hef látið af því í bili að minnsta kosti. Hvað varðar frí á næstunni segir Gunnar Ingi það varla standa til meðan verið sé að sinna uppeldi sonarins unga: „Við munum þó örugglega skreppa eitthvað innanlands í sumar, en ekki verður um lengri ferðalög til útlanda.“
Next

Það sem vakti fyrst og fremst forvitni mína varðandi Next er að myndin er gerð eftir smásögunni The Golden Man eftir Philip K. Dick, en hann hefur löngum verið í uppáhaldi og skrifaði meðal annars sögurnar sem Blade Runner, Total Recall, Abre los ojos, Minority Report og nú síðast The Scanner Darkly eru gerðar eftir. Svo er alltaf smáfiðringur þegar um er að ræða kvikmynd af stærstu stærðargráðu sem frumsýnd er hér á landi og hefur hvergi annars staðar verið sýnd. Væntingarnar voru samt ekki nema í meðallagi þar sem leikstjórinn Lee Tamahori er mistækur og hefur í raun ekki gert góða kvikmynd síðan hann gerði hina frábæru Once Were Warriors, þó ekki hafi hann vantað tækifærin, leikstýrði meðal annars James Bond myndinni Die Another Day, sem verður aldrei talin meðal betri Bond mynda og Along Came Spider, annarri kvikmyndinni um lögreglumanninn Alex Cross, sem James Patterson skapaði og stóð hún fyrstu myndinni Kiss the Girls, langt að baki.

Sá ótti minn að Lee Tamahori tækist að klúðra góðri vísindaskáldsögu reyndist réttur þó ekki sé honum einum um að kenna að Next er mislukkuð kvikmynd með takmarkaðri spennu og ruglingslegri atburðarás. Nicolas Cage er heldur ekki í góðu formi og virðist á hraðri niðurleið miðað við frammistöðu hans og gengi síðustu kvikmynda sem hann hefur leikið í. Þá er erfitt að gera sér grein fyrir hvað Julianne Moore er að gera í Next. Þessi ágæta leikkona hefur yfirleitt verið vönd að vali sínu á hlutverkum en passar engan veginn í hlutverkið sem hún fær í Next.

Nicolas Cage leikur töframanninn Chris Johnson, sem getur séð tvær mínútur fram í tímann, en aðeins eigin framtíð. Yfirvöld í Washington vita að sjálfsögðu af hæfileikum hans og bíða eftir rétta tækifærinu til að geta nýtt sér þessa hæfileika og virkja þá. Stundin rennur upp þegar upplýsingar berast að hryðjuverkamenn ætli sér að sprengja kjarnorkusprengju innan landamæra Bandaríkjanna. Julianne Moore í hlutverki lögreglukonunnar leiðbeinir Johnson í gegnum hlutverk sitt og eins og við var að búast er rómantíkin ekki langt undan og hefur áhrif á ákvarðanatökur Johnsons.

Þó hér hafi verið staldrað við margt sem neikvætt er við Next þá má segja myndinni til hróss að margt er vel gert þegar kemur að áhættuatriðum og spennuþrungin atriði eru nokkur. En þessi atriði líða hjá og skilja fátt eftir og þegar upp er staðið þá er Next enn einn hasarmyndin frá Hollywood þar sem sagan er látin liggja á milli hluta og tækniliðið tekið fram fyrir leikarana.

Leikstjóri: Lee Tamahori. Handrit: Gary Goldman, Jonathan Hensleigh og Pauk Bernbaum eftir smásögu Philip H. Dick. Kvikmyndataka: David Tattersall. Tónlist Mark Isham. Leikarar: Nicolas Cage, Julianne Moore, Jessica Biel. 96 mín.

Hilmar Karlsson
The Good Shepherd

Robert De Niro hefur ekki gefið sér mikinn tíma til að leikstýra, á að baki eina ágæta kvikmynd, The Bronx Tale frá árinu 1993. Sú mynd var hugguleg lítil kvikmynd um mannleg samskipti og var að mörgu leyti gott byrjendaverk. The Good Shepherd er allt annað en látlaus. Hún fjallar um upphafsár leyniþjónustu Bandaríkjanna, CIA, frá sjónarhóli skáldaðra persónu, Edward Wilson, sem á sér stoð í veruleikanum.

Wilson er ekki gefandi persóna. Hann er inn í sér, fámáll og ekki auðveldur í umgengi. Ekki er auðvelt að koma auga á hvað fær ungar stúlkur til að heillast af honum, en hann hefur samneyti við hvorki meira né minna en þrjár konur í myndinni sem allar eru bergnumdar af honum.

Við fylgjumst fyrst með Wilson þegar hann stjórnar hinni misheppnuðu Svínaflóaárás á Kúbu í byrjun sjöunda áratugarins. Síðan erum við að fara fram og aftur í tíma og af og til er staðnæmst við Svínaflóadæmið sem er áhugaverðasta efnið í myndinni og eini söguhlutinn sem einhver spenna er í.

The Good Shepherd er þegar á heildina er litið, langdregin kvikmynd, fyrst og fremst vegna þess hversu Wilson er óaðlaðandi persóna. Hann fremur glæpi í nafni þjóðaröryggis, treystir engum og er alltaf á varðbergi. Látið er að því liggja að hann sé eins og hann er vegna þess að faðir hans stytti sér þegar hann var barn að aldri og af og til er verið að vita í þann atburð. Þetta getur svo sem vel verið en áhuginn á manninum er svo takmarkaður að það skiptir í raun engu máli og í lokin er okkur nákvæmlega sama hvað um hann verður.

Matt Damon leikur Wilson af látleysi, en reynir það sem hann getur til að sýna hans innri mann og tekst það ágætlega. Við fáum innsýn inn í líf manns sem hefur tilfinningar en getur ekki á nokkurn hátt fundið aðra fjöl í lífinu en leyniþjónustuna og allar hans gerðir markast af því hvað hentar best fyrir vinnuveitendur hans og þá eru sonur hans og eiginkona engin undantekning.

Robert De Niro getur leikstýrt, það er engin spurning, frábærir og reynslumiklir leikarar í myndinni eru undir öruggri stjórn hans og ná myndinni upp úr meðalmennskunni. Aftur á móti á hann erfiðara með að stjórna flæðinu í myndinni sem oft er mjög takmarkað, við erum þrátt fyrir að farið sé fram og aftur í tíma í mjög þröngum skorðum og sömu sviðsetningarnar að birtast aftur og aftur. De Niro hefði að ósekju mátt stytta myndina, en það hefði sjálfsagt verið á kostnað sögunnar og leikstjórinn Robert DeNiro er fyrst og fremst sögumaður. Tæknin skiptir hann minna máli og sviðsetning er eitthvað sem honum er ekki lagið.

Leikstjóri: Robert DeNiro. Handrit: Eric Roth. Kvikmyndataka: Robert Richardson. Tónlist Bruce Fowler og Marcelo Zarvos. Leikarar: Matt Damon, Robert De Niro, Angelina Jolie, Alec Baldwin, Michael Gambon, William Hurt og John Turturro. 167 mín.

Hilmar Karlsson
Sunshine

Lífið um borð í geimferju á langri ferð um himingeiminn er ekki auðvelt viðfangsefni, en þegar vel tekst til þá er fátt meira gefandi fyrir þá sem á annað borð hafa gaman af vísindaskáldskap. Upp í huga minn koma tvö snilldarverk, 2001: Space Odyssey og Alien. Og ég er ekki frá því að Danny Boyle (Trainspotting, 28 Days Later) hafi verið með hugann við þessar tvær kvikmyndir þegar hann lagði af stað með Sunshine, sem er þó langt í frá að vera einhver eftirlíking, heldur sjálfstæð kvikmynd sem mikill kraftur er í.

Boyle fer með okkur í ferðalag til sólarinnar árið 2057 og heldur vel utan um alla þræði, þar til í ferðalok að segja má að sagan taki af honum völdin og illskiljanleg atburðarás dregur aðeins úr gæðum myndarinnar. Það er svo aldrei að vita nema skilningurinn myndi aukast við að sjá myndina aftur. Sunshine er kvikmynd sem situr eftir í huganum og hvetur til nánari skoðunar.

Ef eitthvað er þá er Sunshine meira í ætt við Alien en 2001. Ástæðan er að þegar líður á myndina er Sunshine í nánu samspili við hryllingsformúluna sem við þekkjum vel úr vísindaskáldskapnum, þar sem óþekkt ógn stofnar leiðangrinum í hættu. Í fyrri hlutanum er Boyle að undirstrika líf mannsins í námunda við orkugjafa okkar og hvernig mannskepnan tekur því að færast alltaf nær og nær sólinni. Mikið sjónarspil auk innihaldsríks texta.

Þegar svo dregur nær sólinni er hún orðin það sterk í hugum áhafnarmeðlimanna að ekkert annað kemst að. Í útsýnisklefanum þegar geimfarið er komið úr sambandi við jörðina þolir mannslíkinn aðeins að sjá 3,1% af birtu sólarinnar og aðeins í 30 sekúndur. Hvernig skyldi það vera að fá að upplifa einu prósenti meira veltir einn áhafnarmeðlimurinn fyrir sér. Hann á eftir að kynnast því og gott betur.

Tilgangur leiðangursins er að setja öflugustu kjarnorkusprengju sem gerð hefur verið inn í kjarna sólarinnar til að auka birtuna svo aftur verði lífvænlegt á jörðinni. Sjö árum áður hafði annað samskonar geimfar verið sent í sömu erindagerðum án árangurs og hvarf það. Þegar merki frá því geimfari heyrast, er einn úr áhöfninni valinn af flugstjóranum til að taka ákvörðun um hvort eigi að breyta breyta stefnu geimfarsins og nálgast eldra geimfarið. Það er síðan í anda Danny Boyle að sá maður sem leiðir áhöfina í hremmingarnar sem ákvörðun hans veldur að hann skuli einnig vera hetja sögunnar.

Sunshine er ekki einföld kvikmynd og á lítið sameiginlegt með dýru geimævintýrakvikmyndunum sem komið hafa frá Hollywood á síðari árum. Sagan er í sjálfu sér ekki mjög trúverðug, en hefur boðskap og kemur inn á mannleg samskipti í mikilli einangrun. Myndlega séð hefur hún yfirbragð sem er tilkomumikið þó aldrei hafi ég fengið skýra mynd af geimfarinu sjálfu. Sólin verður ekki mikilfenglegri í kvikmynd og Boyle lætur okkur aldrei gleyma að sólin er lífgjafi okkar og einnig okkar mesti ógnvaldur.

Leikstjóri: Danny Boyle. Handrit: Alex Garland. Kvikmyndataka: Alvin H. Kulcher. Tónlist: John Murphy. Leikarar: Cillian Murphy, Chris Evans, Rose Murphy, Michella Yeoh og Cliff Curtis. 105. mín.

Hilmar Karlsson
Dögg Hjaltalín: Fjárfestatengsl hjá Hf. Eimskipafélagi Íslands

Dögg Hjaltalín sér um fjárfestatengsl hjá Eimskip og hefur mikið verið á döfinni hjá fyrirtækinu á þeim tíma sem hún hefur starfað þar.

„Ég þrífst vel í þessu umhverfi breytinga og hraða því mér finnst starfið verða að vera gefandi og ögrandi. Eimskip hét áður Avion Group og var skráð í janúar í fyrra í Kauphöllina undir því nafni en nú er verið að sameina Eimskip, dótturfélagið, og Hf. Eimskipafélag Íslands, móðurfélagið.

Starf mitt er mjög fjölbreytt og kem ég að kynningar- og markaðsmálum félagsins ásamt því að sjá um tengsl við fjárfesta. Engir tveir dagar eru eins, og það er alltaf nóg um að vera. Eimskip hefur vaxið mikið á undanförnum árum og það er gaman að taka þátt í þessum öra vexti félagsins.

Við erum með 183 starfsstöðvar í um 30 löndum og þar starfa hátt í tíu þúsund manns. Þegar ég hóf störf hjá fyrirtækinu haustið 2005 voru starfsstöðvar um 50 og starfsfólkið um 4000 þannig að starfsemi fyrirtækisins hefur vaxið ört á skömmum tíma. Á sama tíma hefur framtíðarsýn félagsins orðið skýrari og vöxtur þess markvissari og mun arðsamari.

Við hjá Eimskip erum nýkomin úr óvissuferð sem var mjög skemmtileg. Þetta er í þriðja sinn sem fyrirtækið býður starfsfólki sínu í slíka ferð en þá er haldið út í óvissuna heila helgi og hafa áfangastaðirnir verið bæði í Evrópu og Kanada en þetta var þriðja sinn sem slík ferð er farin.

Hátt í 550 manns komast með í hverja ferð og þær hafa mælst mjög vel fyrir hjá starfsmönnum Eimskips og Atlanta, enda kjörinn vettvangur til að kynnast samstarfsfólki sínu og lyfta sér upp með vinnufélögunum.“

Að loknu námi í viðskiptafræði hóf Dögg nám í hagnýtri fjölmiðlun í Háskóla Íslands. Hún fékk vinnu hjá Viðskiptablaðinu strax að loknu námi og síðan á Markaðinum en staldraði þar stutt því að henni bauðst vinna við fjárfestatengsl hjá Avion Group (nú Eimskip) og það var tækifæri sem hún gat ekki hafnað.

Spurð um áhugamál segir Dögg að það sé hálf klisjukennt að nefna ferðalög sem áhugamál: „Staðreyndin er samt sú að ég hef mjög gaman af að ferðast. Nýlega fór ég í vikuferð til New York með fjölskyldunni en mér finnst mjög mikilvægt að fara til New York á hverju ári því borgin er svo skemmtileg og býður upp á svo mikla möguleika.

Ég stefni að frekara námi í framtíðinni og ég geri fastlega ráð fyrir að New York verði fyrir valinu. Þá er ég á leiðinni í tveggja vikna ferð til Tælands í byrjun apríl þar sem ég ætla að skoða nokkra af fallegustu stöðum Tælands.

Ég er að fara í skipulagða ferð þar sem meðal annars er boðið upp á hjólreiðaferð um Chiang Mai, ferð á fílsbaki og matreiðslunámskeið svo fátt eitt sé nefnt. Síðustu daga ferðarinnar ætla ég svo að slappa af á ströndinni.

Annars reyni að eyða eins miklum tíma og ég get með vinum mínum enda á ég frábæra vini. Mér finnst einnig gaman að lesa góðar bækur og hlusta á tónlist þó að ekki gefist eins mikill tími fyrir það og ég myndi kjósa.“